কুড়া পক্ষীর শূন্যে উড়া হল ২০২২ সালে মুক্তিপ্রাপ্ত মুহাম্মদ কাইউম প্রযোজিত, রচিত ও পরিচালিত একটি বাংলাদেশী স্বাধীন চলচ্চিত্র। চলচ্চিত্রে জয়িতা মহলানবিশ ও উজ্জ্বল কবির হিমু প্রধান চরিত্রে অভিনয় করেছেন। এটি ৪৭তম জাতীয় চলচ্চিত্র পুরস্কারে শ্রেষ্ঠ চলচ্চিত্রসহ তিনটি বিভাগে পুরস্কার অর্জন করে।   অভিনয়ে   জয়িতা মহলানবিশ  উজ্জ্বল কবির হিমু  সামিয়া আক্তার বৃষ্টি  সুমি ইসলাম  বাদল শহীদ  মাহমুদ আলম  আবুল কালাম আজাদ  ফারজিনা আক্তার   প্রযোজনা  চলচ্চিত্রটির পরিচালক মুহাম্মদ কাইয়ুম ২০০০ সালের দিকে চলচ্চিত্রটি নির্মাণের পরিকল্পনা করেন। কিন্তু তখন এর অর্থায়নের জন্য কোনো প্রযোজক তিনি পাননি। এজন্য তাকে অনেক বছর অপেক্ষা করতে হয়েছে। ২০১৭ সালে এর প্রাক-প্রযোজনা শুরু হয়। বাংলাদেশের বৃহত্তম হাওর অঞ্চল হিসেবে পরিচিত সুনামগঞ্জ জেলায় চলচ্চিত্রের চিত্রগ্রহণের কাজ হয়েছে। এর চিত্রধারণ ২০১৯ থেকে ৩ বছরের জন্য হয়েছিল। চলচ্চিত্রে অভিনয় করা শিল্পীরা পেশাদার নন বরং তারা থিয়েটারে কাজ করেন। এই চলচ্চিত্রে হেমাঙ্গ বিশ্বাস ও রাধারমন দত্তের একটি করে গান ব্যবহার করা হয়েছে।   মুক্তি  ২৯ অক্টোবর ২০২২ তারিখে এর প্রিমিয়ার হয়। তবে বাংলাদেশের কোনো প্রেক্ষাগৃহ চলচ্চিত্রটি প্রদর্শনে আগ্রহী না হওয়ায় এর মুক্তি অনিশ্চিত হয়ে পড়ে। পরে পরিচালকের অনুরোধে স্টার সিনেপ্লেক্স ৪ থেকে ১০ নভেম্বর পর্যন্ত দিনে দুবার করে চলচ্চিত্রটি প্রদর্শন করতে রাজি হয়। পরবর্তীতে এটি নারায়ণগঞ্জে অবস্থিত সিনেস্কোপ ও চট্টগ্রাম শহরের সুগন্ধা সিনেমা হলেও প্রদর্শিত হয়। এটি ১৬ ডিসেম্বর ২০২২-এ কলকাতা আন্তর্জাতিক চলচ্চিত্র উৎসবে প্রদর্শিত হয়। কন্টিনেন্টাল এন্টারটেইনমেন্ট আন্তর্জাতিকভাবে চলচ্চিত্রটি মুক্তি দিতে সম্মত হয়েছে।   সমাদর   সমালোচনামূলক প্রতিক্রিয়া  ২৯ অক্টোবর তারিখে চলচ্চিত্র সমালোচক বিধান বিবেরু ফেসবুকে লিখেছেন, "কুড়া পক্ষীর শূন্যে উড়া বাংলাদেশের হাওর অঞ্চলের ভূপ্রকৃতি, জলবায়ু, চাষাবাদ, মিথ, রিচুয়াল, মানুষের জীবনযাপনের এক প্রামাণ্য দলিল হয়ে থাকবে। কাহিনিচিত্র না হয়ে ছবিটি প্রামাণ্যচিত্র হলেই বরং অন্য উচ্চতায় যেতে পারত।"  বাংলা ট্রিবিউনের আহসান কবির লিখেছেন, "এই ছবির সবচেয়ে বড় দিক জীবন ঘনিষ্ঠতা। এদেশের আর কোনও ছবিতে এত বিশাল ক্যানভাসে চিত্রধারণের কাজ হয়নি বলা যায়। হাওরের জীবনের সবটা যেমন ছবিতে আছে, তেমনি জল, ঋতুচক্র, ঝড়, জলের মাতম, বাঁধ ভাঙন, বিয়ের আনন্দ, অভাব আর জীবনের অনিশ্চয়তা যেভাবে চিত্রিত হয়েছে তাতে এটা বাংলাদেশের একটা মাইলফলক ছবি হিসেবেই থেকে যাবে।" দ্য বিজনেস স্ট্যান্ডার্ডের সৈকত দের মতে, চলচ্চিত্রের পরিচালক এর মূল শৈল্পিক বৈশিষ্ট্যগুলো ফুটিয়ে তোলার জন্য গল্পের সাথে আপস করেননি। এখানে হাওর অঞ্চলের মানুষের জীবন, ঐতিহ্য ও সংস্কৃতি তুলে ধরা হয়েছে।  চ্যানেল আইয়ের ওয়েবসাইটে প্রকাশিত একটি পর্যালোচনায় শফিক সাঁই চলচ্চিত্রের গল্পের প্রশংসা করে লিখেছেন যে আলো ও রঙের ব্যবহার না করার ফলে দৃশ্যগুলো জীবন্ত হয়ে উঠেছে। তার মনে হয়েছে যে অভিনেতারা এখানে এত ভাল অভিনয় করেছেন যে তারা অভিনয় করছেন বলেও মনে হয়নি। তবে তিনি এটাও অনুভব করেছিলেন যে কিছু ক্ষেত্রে চরিত্রগুলো সংলাপ বলার সময় সাবলীলতা বজায় রাখতে পারেনি।  ব্রাত্য রাইসু ফেসবুকে লিখেছেন, পরিচালক মধ্যবিত্তের দৃষ্টিকোণ থেকে গল্পের চরিত্রগুলো তুলে ধরেননি।  দ্য ডেইলি স্টারের মনিরা শারমিন ছবিটির চিত্রধারণের প্রশংসা করলেও তাতে নতুনত্ব কিছু নেই বলে মনে করেন। তার মতে এর গল্প লেখা হয়েছে বাণিজ্যিক ধারার বিপরীতে। তিনি চলচ্চিত্রটির সাথে পথের পাঁচালী চলচ্চিত্রের মিল খুঁজে পান।   পুরস্কার ও প্রশংসা  +পুরস্কার ও মনোনয়নের তালিকা বছর সংগঠন বিভাগ প্রাপক ও মনোনীতগণ ফলাফল সূত্র ২০২২ কলকাতা আন্তর্জাতিক চলচ্চিত্র উৎসব শ্রেষ্ঠ চলচ্চিত্রের জন্য গোল্ডেন রয়্যাল বেঙ্গল টাইগার পুরস্কার মুহাম্মদ কাইউম  ২০২৩ জাতীয় চলচ্চিত্র পুরস্কার শ্রেষ্ঠ চলচ্চিত্র মুহাম্মদ কাইউম rowspan=3   শ্রেষ্ঠ চিত্রনাট্যকার মুহাম্মদ কাইউম শিশু শিল্পী শাখায় বিশেষ পুরস্কার ফারজিনা আক্তার   অনুবর্তী পর্ব মুহাম্মদ কাইয়ুম চলচ্চিত্রটির অনুবর্তী পর্ব নির্মাণের পরিকল্পনা করেছেন যার চিত্রগ্রহণের কাজ ২০২৩ সালে শুরু হওয়ার কথা রয়েছে।  পাদটীকা   তথ্যসূত্র   বহিঃসংযোগ     বিষয়শ্রেণী:২০২২-এর চলচ্চিত্র বিষয়শ্রেণী:২০২০-এর দশকের বাংলা ভাষার চলচ্চিত্র বিষয়শ্রেণী:বাংলা ভাষার বাংলাদেশী চলচ্চিত্র বিষয়শ্রেণী:বাংলাদেশী স্বাধীন চলচ্চিত্র